b'\n_START_ARTICLE_\nLojze Slak\n_START_SECTION_\nOtro\xc5\xa1tvo v Mirni Pe\xc4\x8di\n_START_PARAGRAPH_\nLojze (Alojzij) Slak se je rodil v dolenjski vasici Jordankal v ob\xc4\x8dini Mirna Pe\xc4\x8d, kot \xc4\x8detrti izmed desetih otrok in drugi sin o\xc4\x8detu Matiji (1902-1911) in mami Ani (1902-1976), rojeni Barbo. Lojze se je rodil v \xc4\x8dasu, ko je bilo na kmetiji veliko dela in tako je mama Ana \xc5\xbee kmalu po porodu zaradi premalo po\xc4\x8ditka zbolela. Malega Lojzeta so zaradi tega peljali k Aninim star\xc5\xa1em v nekaj kilometrov oddaljen Mali Kal, prav tako v ob\xc4\x8dini Mirna Pe\xc4\x8d, kar je bila v takratnem \xc4\x8dasu ustaljena praksa. Kljub kasnej\xc5\xa1emu poskusu, ko je bil star tri leta, da bi se vrnil na Jordankal se je Lojze tako navadil na \xc5\xbeivljenje na Malem Kalu, predvsem na teto Marijo, ki mu je postala kot druga mama, da od tam ni \xc5\xbeelel ve\xc4\x8d oditi. Prav to pa je vplivalo na njegovo kasnej\xc5\xa1o kariero in uspeh. Stric Ludvik Barbo je imel namre\xc4\x8d harmoniko, s katero je igral na va\xc5\xa1kih slavjih in porokah. Lojze je bil navdu\xc5\xa1en nad stri\xc4\x8devo diatoni\xc4\x8dno harmoniko; kljub strogi prepovedi je pri osmih na skrivaj sam poskusil z igranjem. Igranja na harmoniko se je nau\xc4\x8dil sam, ve\xc4\x8dinoma na skrivaj, ko je bila ostal dru\xc5\xbeina na delu zunaj hi\xc5\xa1e. Kasneje so ga izdali sosedje, ki so stricu Ludviku zaupali, da se iz hi\xc5\xa1e, ko odrasli odidejo, sli\xc5\xa1i igranje harmonike. Ludvik ga je pri igranju podpiral, toda povedal mu je tudi, da je bolje, da se u\xc4\x8di kar sam. Kljub temu, da je Lojze ostal na Malem Kalu pri starih star\xc5\xa1ih, stiki z dru\xc5\xbeino na Jordankalu niso bili pretrgani, redno so se namre\xc4\x8d drug med drugim obiskovali z zapravljiv\xc4\x8dkom._NEWLINE_Med drugo svetovno vojno je Lojze obiskoval osnovno \xc5\xa1olo v Karteljevem._NEWLINE_Ko je Lojze dopolnil petnajst let \xc5\xbeivljenja, je s harmoniko \xc5\xbee igral na porokah. Bilo jih je zelo veliko in kasneje je ve\xc4\x8dkrat povedal, da so bile prav poroke njegova najbolj\xc5\xa1a glasbena \xc5\xa1ola. Na porokah je igral predvsem sam ali pa s triom Lojzeta Slaka (prilo\xc5\xbenostno).\n_START_SECTION_\nAnsambel Lojzeta Slaka\n_START_PARAGRAPH_\nZanj je bilo najpomembnej\xc5\xa1e leto 1957, saj je prvi\xc4\x8d nastopil na javni radijski oddaji \xc2\xbbPoka\xc5\xbei, kaj zna\xc5\xa1!\xc2\xab\xc2\xa0kot samostojni godec. S svojim igranjem je prepri\xc4\x8dal tako strokovno javnost kot preproste laike. Leta 1959 je nastal Ansambel bratov Slak, v kvartetu je brat Tone igral trobento, Matija klarinet, Stane bas, Lojze pa harmoniko. V tak\xc5\xa1ni zasedbi so bratje igrali dobra tri leta. Matija in Tone sta morala nato k vojakom in ansambla je bilo konec. Lojze pa ni miroval in je bil kljub temu v tistem \xc4\x8dasu zelo uspe\xc5\xa1en._NEWLINE_Leta 1964 pa se je Lojze Slak spoznal s pevsko skupino Fantje s Praprotna. To so fantje iz Sel\xc5\xa1ke doline, ki so kmalu po sre\xc4\x8danju s Slakom postali \xc4\x8dlani njegovega ansambla. Tako je nastal znameniti Ansambel Lojzeta Slaka.\n_START_SECTION_\nDelo in dru\xc5\xbeina\n_START_PARAGRAPH_\nPo razpadu Ansambla bratov Slak se je Lojze preselil v Ljubljano in si tam poiskal delo. Bil je voznik pri podjetju Petrol ter tapetnik v tovarni pohi\xc5\xa1tva Hoja. S pridnim, vztrajnim in prizadevnim delom je postal komercialist v podjetju; kot tak se je upokojil._NEWLINE_Leta 1960 se je Lojzetu in soprogi Ivanki rodil prvi sin Slavko, \xc4\x8dez \xc5\xa1estnajst let pa \xc5\xa1e drugi sin Robert. V sedemdesetih letih 20. stoletja se je Slakova dru\xc5\xbeina preselila iz ljubljanskih Dravelj v novo hi\xc5\xa1o v \xc5\xa0entvidu pri Ljubljani. Kot dolenjc je na Tr\xc5\xa1ki gori vzgojil svoj vinograd, kjer je prideloval sortni cvi\xc4\x8dek, za katerega je na novome\xc5\xa1kem festivalu cvi\xc4\x8dka dobil veliko nagrad.\n_START_SECTION_\nZabava in prosti \xc4\x8das\n_START_PARAGRAPH_\nV ansamblu je igral diatoni\xc4\x8dno harmoniko in bil vodja ansambla. Tudi ve\xc4\x8dina skladb Ansambla Lojzeta Slaka je pri\xc5\xa1lo izpod njegovega peresa. Ob\xc4\x8dasno je bil celo voznik ansambla. Znan je bil kot navdu\xc5\xa1en planinec. Njegovo najve\xc4\x8dje veselje je bilo pridelovanje cvi\xc4\x8dka na Tr\xc5\xa1ki gori. _NEWLINE_Lojze Slak je umrl 29. septembra 2011 za posledicami kostnega raka. Za seboj je pustil izjemno narodno-zabavno glasbeno zapu\xc5\xa1\xc4\x8dino. Nekaj skladb ansambla je ponarodelo \xc5\xbee za \xc4\x8dasa njegovega \xc5\xbeivljenja._NEWLINE_20. aprila 2013 so Lojzetu v spomin njegovi bli\xc5\xbenji pripravili veliki koncert z naslovom "Tvoje pesmi \xc5\xbeivijo naprej."\n_START_SECTION_\nMuzej Lojzeta Slaka in Toneta Pav\xc4\x8dka\n_START_PARAGRAPH_\n20. oktobra 2018 se je v Mirni pe\xc4\x8di odprl Muzej Lojzeta Slaka in Toneta Pav\xc4\x8dka, kjer je v sklopu prve faze na ogled stalna razstava o Slakovem \xc5\xbeivljenju in glasbeni poti, s celotno njegovo glasbeno zbirko, predmeti in originalnimi harmonikami. Do maja 2019 je muzej obiskalo \xc5\xbee ve\xc4\x8d kot 7.000 ljubiteljev Slakove glasbe.'